જો વાત સાચી હોય તો ‘હૅપી ન્યુ યર’ ઓરિજિનલ નથી પણ ૧૯૭૩માં આ જ નામથી રિલીઝ થયેલી એક ફ્રેન્ચ ફિલ્મની નકલ છે. એ ફિલ્મમાં બે આરોપીઓ જેલમાંથી છૂટીને નીકળે છે અને નક્કી કરે છે કે નવા વર્ષની પૂર્વસંધ્યાએ એક લૂંટ કરવી. બન્ને આરોપીઓ એક ટીમ બનાવવાનું શરૂ કરે છે અને ધાર્યું મિશન પાર પાડવાની તૈયારી હોય છે ત્યારે જ ટીમમાં અસંતોષ શરૂ થાય છે અને બધા છૂટા પડી જાય છે. જોકે એક સમયે બધાને ખબર પડે છે કે જે કંઈ કરવામાં આવી રહ્યું છે એ જૂની અદાવતનું કારણ છે અને ટીમનો લીડર ચાર્લી આ મિશન પૂરું કરી, બધા જ પૈસા ટીમમાં આપીને કાયમ માટે દેશ છોડી દેવાનો છે. ચાર્લી સાથે શું બન્યું હતું એ જાણ્યા પછી ફરી ટીમ એક થાય છે અને ‘મિશન હૅપી ન્યુ યર’ પર લાગી જાય છે.